CELEX: 32015R1726
Language: sl
Date: 2015-09-28 00:00:00
Title: Izvedbena uredba Komisije (EU) 2015/1726 z dne 28. septembra 2015 o odobritvi 2-metilizotiazol-3(2H)-ona kot obstoječe aktivne snovi za uporabo v biocidnih proizvodih 13. vrste proizvodov (Besedilo velja za EGP)

29.9.2015   
            
            
               SL
            
            
               Uradni list Evropske unije
            
            
               L 252/14
            
         IZVEDBENA UREDBA KOMISIJE (EU) 2015/1726
   z dne 28. septembra 2015
   o odobritvi 2-metilizotiazol-3(2H)-ona kot obstoječe aktivne snovi za uporabo v biocidnih proizvodih 13. vrste proizvodov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 89(1) Uredbe,
   ob upoštevanju naslednjega:
   
               (1)
            
            
               Delegirana uredba Komisije (EU) št. 1062/2014 (2) določa seznam obstoječih aktivnih snovi, ki jih je treba oceniti zaradi njihove morebitne odobritve za uporabo v biocidnih proizvodih ali vključitve v Prilogo I k Uredbi (EU) št. 528/2012.
            
         
               (2)
            
            
               Navedeni seznam vključuje 2-metilizotiazol-3(2H)-on.
            
         
               (3)
            
            
               V skladu s členom 16(2) Direktive 98/8/ES Evropskega parlamenta in Sveta (3) je bila opravljena presoja 2-metilizotiazol-3(2H)-ona glede uporabe v 13. vrsti proizvodov (sredstvih za zaščito tekočin v kovinarski industriji), kot je opredeljena v Prilogi V k navedeni direktivi, ki ustreza vrsti proizvodov 13, kot je opredeljena v Prilogi V k Uredbi (EU) št. 528/2012.
            
         
               (4)
            
            
               Slovenija, ki je bila imenovana za ocenjevalni pristojni organ, je 11. aprila 2012 v skladu s členom 14(4) in (6) Uredbe Komisije (ES) št. 1451/2007 (4) Komisiji poslala poročilo o oceni skupaj s priporočili.
            
         
               (5)
            
            
               V skladu s členom 7(1)(b) Delegirane uredbe (EU) št. 1062/2014 je Odbor za biocidne pripravke ob upoštevanju sklepov pristojnega ocenjevalnega organa 2. oktobra 2014 oblikoval mnenje Evropske agencije za kemikalije.
            
         
               (6)
            
            
               Iz tega mnenja je razvidno, da je za biocidne proizvode, ki se uporabljajo za 13. vrsto proizvodov in vsebujejo 2-metilizotiazol-3(2H)-on, mogoče pričakovati, da izpolnjujejo zahteve iz člena 5 Direktive 98/8/ES, če so izpolnjeni določeni pogoji glede njihove uporabe.
            
         
               (7)
            
            
               Zato je primerno odobriti 2-metilizotiazol-3(2H)-on za uporabo v biocidnih proizvodih 13. vrste proizvodov, če so izpolnjeni pogoji, določeni v Prilogi.
            
         
               (8)
            
            
               Ker 2-metilizotiazol-3(2H)-on izpolnjuje kriterije za razvrstitev kot povzročitelj preobčutljivosti kože podkategorije 1A, kot je opredeljen v Prilogi I k Uredbi (ES) št. 1272/2008 Evropskega parlamenta in Sveta (5), bi izdelki, ki so bili tretirani z 2-metilizotiazol-3(2H)-onom ali ga vsebujejo, pri dajanju v promet morali biti ustrezno označeni.
            
         
               (9)
            
            
               Pred odobritvijo aktivne snovi bi bilo treba zagotoviti ustrezno obdobje, ki bo zainteresiranim stranem omogočilo, da sprejmejo potrebne pripravljalne ukrepe za izpolnitev novih zahtev.
            
         
               (10)
            
            
               Ukrepi iz te uredbe so v skladu z mnenjem Stalnega odbora za biocidne pripravke –
            
         SPREJELA NASLEDNJO UREDBO:
   Člen 1
   2-metilizotiazol-3(2H)-on se odobri kot aktivna snov za uporabo v biocidnih proizvodih 13. vrste proizvodov, pri čemer se upoštevajo specifikacije in pogoji iz Priloge.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 28. septembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 167, 27.6.2012, str. 1.
   
      (2)  Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).
   
      (3)  Direktiva 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (UL L 123, 24.4.1998, str. 1).
   
      (4)  Uredba Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (UL L 325, 11.12.2007, str. 3).
   
      (5)  Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).
   
      PRILOGA
      
                  Splošno ime
               
               
                  Ime po IUPAC
                  Identifikacijska številka
               
               
                  Minimalna stopnja čistosti aktivne snovi (1)
                  
               
               
                  Datum odobritve
               
               
                  Datum prenehanja veljavnosti odobritve
               
               
                  Vrsta proizvoda
               
               
                  Posebni pogoji
               
            
                  2-metilizotiazol-3(2H)-on
               
               
                  Ime IUPAC:
                  2-metilizotiazol-3(2H)-on
                  št. EC: 220-239-6
                  št. CAS: 2682-20-4
               
               
                  95 % m/m
               
               
                  1. oktober 2016
               
               
                  30. september 2026
               
               
                  13
               
               
                  Pri oceni proizvoda je treba posebno pozornost nameniti vidikom izpostavljenosti, tveganja in učinkovitosti, povezanim s katero koli uporabo, zajeto v vlogi za izdajo dovoljenja, ki pa ni bila obravnavana v oceni tveganja aktivne snovi na ravni Unije.
                  Dovoljenja za biocidne proizvode se izdajo pod naslednjimi pogoji:
                  
                              (1)
                           
                           
                              Za poklicne uporabnike se vzpostavijo postopki varnega ravnanja in ustrezni organizacijski ukrepi. Proizvodi se uporabljajo z ustrezno osebno zaščitno opremo, če izpostavljenosti ni mogoče zmanjšati na sprejemljivo raven z drugimi načini.
                           
                        
                              (2)
                           
                           
                              Glede na tveganja za poklicne uporabnike dodajanje proizvodov v tekočine, ki se uporabljajo v kovinarski industriji, poteka polavtomatsko ali avtomatsko, razen če se lahko dokaže, da se tveganja lahko zmanjšajo na sprejemljivo raven z drugimi načini.
                           
                        
                              (3)
                           
                           
                              Glede na tveganja za poklicne uporabnike se na oznakah in, če so na voljo, varnostnih listih proizvodov navede, da se konzervirane tekočine v kovinarski industriji uporabljajo v polavtomatskih in avtomatskih strojih, razen če se lahko dokaže, da se tveganja lahko zmanjšajo na sprejemljivo raven z drugimi sredstvi.
                           
                        Za dajanje tretiranih izdelkov v promet velja naslednji pogoj:
                  Oseba, odgovorna za dajanje v promet izdelka, ki je bil tretiran z 2-metilizotiazol-3(2H)-onom ali pa ga vsebuje, zagotovi, da so na oznaki tretiranega izdelka navedene informacije iz drugega pododstavka člena 58(3) Uredbe (EU) št. 528/2012.
               
            
         (1)  Čistost, navedena v tem stolpcu, je bila minimalna stopnja čistosti aktivne snovi, uporabljene za oceno v skladu s členom 16(2) Direktive št. 98/8/ES. Čistost aktivne snovi v proizvodu, danem v promet, je lahko enaka ali drugačna, če je dokazano tehnično enakovredna aktivni snovi iz presoje.